Davor Šalat

**Davor Šalat** (Dubrovnik, 1968.) hrvatski književnik, prevoditelj i novinar.

## Biografija

Davor Šalat piše pjesme, književne kritike i eseje te prevodi sa španjolskoga jezika. Rođen je u Dubrovniku 1968. godine, a cijeli je život proveo u Zagrebu gdje je diplomirao na Filozofskom fakultetu, i to komparativnu književnost, španjolski jezik i književnost. Novinar je i urednik na Hrvatskome radiju - Radiju Sljeme. Uređuje vijesti i Zagrebački dnevnik, kao i emisiju "Poezija", te radi priloge o raznim gradskim i kulturnim temama. Godine 1991. dobio je nagradu "Goran" za mlade pjesnike u okviru pjesničke manifestacije "Goranovo proljeće", a kao nagrada sljedeće godine (1992.) u nakladi Studentskoga kulturno-umjetničkog društva "Ivan Goran Kovačić" u Zagrebu objavljena mu je prva zbirka pjesama "Unutarnji dodir". Dobio je i 3. nagradu za poeziju na 1. Susretu hrvatskoga duhovnoga književnoga stvaralaštva "Stjepan Kranjčić" u Križevcima 2009. godine te 2. nagradu za esej na spomenutom Susretu 2010., a rukopis i zbirka pjesama "Tumačenje zime" ušli su mu u najuži izbor za Književne nagrade "Tin Ujević" Društva hrvatskih književnika i "Drago Gervais" u Rijeci. Uz zbirku "Unutarnji dodir", objavio je još pet zbirka pjesama: "Sanjarije krhkog sunca" , "Košulja tišine" (Zagreb,2002.), "Uspavanka pod pepelom" (Zagreb, 2005.), "Murmullo sobre el asfalto" (Šapat nad asfaltom) (Gudalajara, Meksiko, 2008.) i "Tumačenje zime" (Zagreb, 2009.)   Također, objavio je i tri knjige eseja i kritika o suvremenim hrvatskim pjesnicima "Odgođena šutnja" (Zagreb, 2007.),  "Posrtanje za alibijem" (Zagreb, 2011) i "U tigrovoj kući - ogledi o poeziji Tomislava Marijana Bilosnića" (Zadar, 2012).  Šalat je preveo zbirku pjesama španjolskoga nobelovca Juana Ramóna Jiméneza "Vječnosti" (Zagreb, 2001.), napravio je i predgovorom popratio izbor iz poezije Željka Sabola "Lelek ispod ruševina" (Vinkovci, 2005.), Ante Stamaća "Your and my Signs" (Zagreb, 2008.), Branimira Bošnjaka "Worlds have ben reset by Death" (Zagreb, 2009.) i Dubravka Škurle "Sunce je zašlo ali još će pasti" (Zagreb, 2011.)) te, zajedno s Lanom Derkač, uredio antologiju Međunarodnog pjesničkog festivala u Zagrebu "Kairos u Zagrebu/ Kairos in Zagreb" (Zagreb, 2006.). Sudjelovao je na više hrvatskih i međunarodnih pjesničkih susreta i festivala te na nekim književno-znanstvenim skupovima. Bio je suvoditelj Međunarodnog pjesničkog festivala u Zagrebu 2006. godine, koji je organiziralo Društvo hrvatskih književnika. Objavljivao je poeziju, književnu kritiku i esejistiku u mnogim hrvatskim i inozemnim književnim časopisima, a pjesme, eseji i književne kritike prevođene su mu na engleski, njemački, španjolski, talijanski, francuski, poljski i litvanski jezik. Zastupan je u nekoliko antologija i panorama suvremene hrvatske poezije. Član je Društva hrvatskih književnika. Glavni je urednik časopisa za međunarodnu književnu suradnju *[[Most/The Bridge|MOST / The BRIDGE]]* i član uredništva časopisa "Kolo" u nakladi Matice hrvatske.

## Djela

* "Unutarnji dodir", poezija, SKUD Ivan Goran Kovačić, Zagreb, 1992. 
* "Sanjarije krhkog sunca", poezija, Teovizija, Zagreb, 1999.
* "Košulja tišine", poezija, Stajergraf, Zagreb, 2002.
* "Uspavanka pod pepelom", poezija, Društvo hrvatskih književnika, Zagreb, 2005.
* "Odgođena šutnja", eseji i kritike, Altagama, Zagreb, 2007.  
* "Murmullo sobre el asfalto" (Šapat nad asfaltom) (zajedno s Lanom Derkač), poezija, Gudalajara, Meksiko, 2008.
* "Tumačenje zime", poezija, VBZ, Zagreb, 2009.
* "Posrtanje za alibijem", eseji i kritike, VBZ, Zagreb, 2011.
* "U tigrovoj kući", ogledi o pjesništvu Tomislava Marijana Bilosnića, Udruga 3000 godina Za dar, Zadar, 2012.

### Urednički rad
* Izabrane pjesme Željka Sabola "Lelek ispod ruševina", Privlačica, Vinkovci, 2005.
* Antologija Međunarodnog pjesničkog festivala u Zagrebu "Kairos u Zagrebu/ Kairos in Zagreb" (zajedno s Lanom Derkač), Društvo hrvatskih književnika, Zagreb, 2006.
* Izabrane pjesme Ante Stamaća "Your and my Signs", Društvo hrvatskih književnika, Zagreb, 2008.
* Izabrane pjesme Branimira Bošnjaka "Worlds have ben reset by Death", Društvo hrvatskih književnika, Zagreb, 2009. 
* Izabrane pjesme Gojka Sušca "Der Stamm alles Aufgehendem", Društvo hrvatskih književnika, Zagreb, 2010.
* Izabrane pjesme Dubravka Škurle "Sunce je zašlo ali još će pasti", Stajergraf, Zagreb, 2011. 
* Panorama suvremene hrvatske poezije "Cartographers of Dreams", MOST/ The BRIDGE 3/2012, Društvo hrvatskih književnika, Zagreb, 2012.

### Prijevodi
* Manuel Altolaguirre: ciklus pjesama "Privremeni oblak", objavljen u časopisu Književna smotra, 1992. 
* Juan Ramón Jiménez: zbirka pjesama "Vječnosti", Konzor, Zagreb, 2001.
* Victor Rodríguez Núñez: ciklus pjesama, objavljen u časopisu Poezija 2012. godine

## Nagrade i priznanja
*Nagrada Goran za mlade pjesnike 1991. godine
*3. nagrada za pjesmu na 1. Susretu hrvatskoga duhovnoga književnoga stvaralaštva Stjepan Kranjčić 2009. za pjesmu u prozi * Vježbanje budućnosti*
*2. nagrada za esej na 2. Susretu hrvatskoga duhovnoga književnoga stvaralaštva Stjepan Kranjčić 2010. za esej *Odsutnost i prisutnost*

## Izvori

## Vanjske veze
*Jutro poezije  Davor Šalat